
Sissejuhatus

Käesolev keskkonnamõju strateegilise hindamise (KSH) eelhinnang on koostatud Härmamäe maa-ala Soldina külas üldplaneeringut muutva detailplaneeringu algatamise eskiisi alusel.

Planeeringuala asukoha ja keskkonnatingimuste kirjeldamisel on kasutatud avalikult kättesaadavaid andmeid erinevatest andmebaasidest (Keskkonnaregister, Maa-ameti kaardirakendused).

Joonis 1. Detailplaneeringu eskiis

Eelhinnangu koostamise ajal ei ole detailplaneeringut veel algatatud, seetõttu lähtutakse hetkel teadaolevast kavandatava tegevuse informatsioonist ning vajaduse korral esitatakse tingimused arendustegevuse edasisteks etappideks.

Detailplaneering on kehtiva üldplaneeringut muutev maakasutuse juhtotstarbe muutmise osas (Vaivara valla üldplaneering, mis on kehtestatud Vaivara Vallavolikogu 26.08.2010 määrusega nr 11).
KSH eelhinnangu koostamisel on lähtutud KeHJS § 33 lõigetes 4 ja 5 sätestatud kriteeriumidest.

KSH eelhinnangu eesmärk on selgitada välja KSH algatamise vajadus või selle puudumine. Töö käigus hinnatakse kavandatava tegevuse võimalikke keskkonnamõjusid ning vajaduse korral kavandatakse leevendusmeetmed ebasoodsa keskkonnamõju vältimiseks või vähendamiseks ning määratakse täiendavate uuringute vajadus.
Kavandatava tegevuse lühikirjeldus
Detailplaneeringu ala asub Narva-Jõesuu linnas Soldina külas. DP alast lääne pool asub Narva lennuväli. DP alast põhja pool, Tallinn-Narva maanteest üle tee leidub mitmeid arenevaid Olgina aleviku arenduspiirkondi.
Detailplaneeringu ala hõlmab Härmamäe kinnistut (kinnistu tunnus 85101:003:0021), Andre kinnistut (kinnistu tunnus 85101:003:0487), Härmamäe alajaam kinnistut (kinnistu tunnus 85101:003:0179) ja lähiala, mis on vajalik juurdepääsude tagamiseks 13148 Narva-Arumäe tee T1 (85101:003:0254) ja vajadusel Härmamäe tee (85101:003:1031). Planeeritava ala suurus on u 14,5 ha. Detailplaneeringu ala piiridega on võimalik tutvuda korralduse lisas 1. lähteülesanne. Kavandatav planeeringuala Härmamäe kinnistul oli varem osaliselt hoonestatud. Kinnistul kasvavad üksikud puud. Andre kinnistu maa-ameti kaardirakenduse andmetel on elamumaa 100% ning hoonestatud. Härmamäe alajaama kinnistul on olemas alajaam (Germansbergi alajaam nr.67).
Detailplaneeringu eesmärk on Narva-Jõesuu linna Soldina külas asuva Härmamäe kinnistu jagamine kruntideks ning ehitusõiguse määramine väikeelamumaa kruntidele üksik- ja/või paariselamute rajamiseks. Samuti on eesmärk määrata haljastuse, tehnovõrkude ja -rajatiste ning juurdepääsuteede lahendus. Detailplaneeringu eesmärgid võivad planeeringu koostamise käigus täpsustuda.
Planeeringuga kavandatakse:

ligikaudu 23 elamumaa krunti;

ligikaudu 1 transpordimaa krunt;

ligikaudu 1 üldkasutatava maa krunt;

ligikaudu 1 veekogude teenindusmaa krunt;

ligikaudu kuni 120 elaniku;
küte lokaalne; 
siseteede, juurdepääsude ja tehnovõrkude rajamine;

lokaalne veevarustus ja reoveekäitlus;

sademevee immutamine planeeringualal.
Detailplaneeringuga lahendatakse peamiselt planeerimisseaduse § 126 lõike 1 punktides 1-9, 11, 12, 17, 21 ja 22 nimetatud ülesanded. Planeeringu koostamise käigus ilmnevate asjaolude tõttu võib lahendatavate ülesannete loetelu täpsustuda või muutuda.

Üldine asukohaskeem nr 1.
Keskkonnamõju strateegilise hindamise vajadus lähtuvalt õigusaktidest

Keskkonnamõju hindamise ja keskkonnajuhtimissüsteemi seaduse (edaspidi KeHJS) 33 lõike 1 punkti 3 kohaselt tuleb KSH algatada, kui detailplaneeringu alusel kavandatakse KeHJS § 6 lõikes 1 nimetatud tegevust. Detailplaneeringuga sellist tegevust ei kavandata.
Mõju Natura 2000 võrgustiku alale:

KeHJS § 33 lõike 1 punkti 4 kohaselt tuleb KSH algatada, kui detailplaneeringu alusel kavandatava tegevuse puhul ei ole objektiivse teabe põhjal võimalik välistada olulist ebasoodsat mõju Natura 2000 võrgustiku ala kaitse-eesmärkidele. Käesoleva detailplaneeringuga ei kavandata tegevust, mille mõju ulatuks Natura 2000 aladele.

Planeerimisseaduse § 124 lõike 6 kohaselt tuleb Natura 2000 alasid mõjutava detailplaneeringu puhul anda eelhinnang ja kaaluda KSH algatamist. Kavandatav tegevus ei avalda eeldatavalt mõju Natura 2000 võrgustiku aladele. 
Muu mõju ja seisukoht KSH eelhinnangu vajalikkuse üle:

Planeerimisseaduse (PlanS) § 142 lg 6 üldplaneeringu põhilahenduse muutmise ettepanekut sisaldava detailplaneeringu koostamisel tuleb anda eelhinnang ja kaaluda keskkonnamõju strateegilist hindamist, lähtudes keskkonnamõju hindamise ja keskkonnajuhtimissüsteemi seaduse (KeHJS) § 33 lõigetes 4 ja 5 sätestatud kriteeriumidest ning § 33 lõike 6 kohaste asjaomaste asutuste seisukohtadest.
Vastavus strateegilistele planeerimisdokumentidele
Alljärgnevalt tuuakse ülevaade käesoleva detailplaneeringuga seotud asjakohastest strateegilistest dokumentidest.
Ida-Viru maakonnaplaneeringu 2030+  (kehtestatud Ida-Viru maavanema 28.12.2016 korraldusega nr 1-1/2016/278) kohaselt jääb haajaasustuse alale. Detailplaneeringu ala ei jää rohelisse võrgustikku. Detailplaneering vastab maakonnaplaneeringule.
Narva-Jõesuu linna arengukava kuni 2030 kohaselt on Narva-Jõesuu on populaarne elamise ja puhkamise sihtkoht. Linnas toetakse elamisväärsust soodustavaid meetmeid (uusarendused, paremad teenused, parem keskkond). Käesolev detailplaneering vastab Narva-Jõesuu linna arengukavale kuni 2030.
Vaivara valla üldplaneering, mis on kehtestatud Vaivara Vallavolikogu 26.08.2010 määrusega nr 11. Narva-Jõesuu linnavalitsus analüüsis laekunud taotlust kehtiva Vaivara valla üldplaneeringu seisukohalt. Kehtiva Vaivara valla üldplaneeringu kohaselt paikneb kinnistu Olgina arengupiirkonnas ning on kinnistu maakasutuse juhtotstarve perspektiivne ärimaa. Esitatud 04.08.2026 eskiislahenduse järgi kavandatakse planeeringualale valdavalt elamumaa kasutus (88% planeeringualast). Sellisel juhul ei ole tegemist üksnes ärimaa juhtotstarbe täpsustamise või kõrvalotstarbe määramisega, vaid sisuliselt kehtivas üldplaneeringus määratud maakasutuse juhtotstarbe ulatusliku muutmisega. Planeerimisseaduse § 74 lõike 5 kohaselt üldplaneering on detailplaneeringu koostamise alus. 

Detailplaneering on kehtiva üldplaneeringut muutev maakasutuse juhtotstarbe muutmise osas.

Joonis 2. Detailplaneeringu ala ja lähiümbrus kehtivas üldplaneeringus (maakasutus)

Joonis 3. Detailplaneeringu ala ja lähiümbrus kehtivas üldplaneeringus (roheline võrgustik)
Vastavus koostamisel olevale uuele üldplaneeringule (vastu võetud Narva-Jõesuu Linnavolikogu 17.12.2025 otsusega nr 11). Koostamisel olev uus Narva-Jõesuu linna üldplaneering näeb planeeringualale ette väikeelamumaa juhtotstarbe ning krundi minimaalsuuruse 5000 m². Planeeringuala paikneb hajaasustusalal ega asu rohevõrgustiku alal.
Detailplaneering vastab koostamisel olevale uuele üldplaneeringule.

Joonis 4. Detailplaneeringu ala ja lähiümbrus uues koostalisel olevas üldplaneeringus (maakasutus)

Joonis 5. Detailplaneeringu ala ja lähiümbrus uues koostamisel olevas üldplaneeringus (roheline võrgustik)

DETAILPLANEERINGUD LÄHIALAL

Härmamäe maa-ala juures on menetluses Soldina külas Raja, Kurvi ja Härmamäe tee maaüksuste detailplaneering (algatatud 27.08.2024 Narva-Jõesuu Linnavalitsuse korraldusega nr 414).

Härmamäe maa-ala juures on kehtestatud Narva-Jõesuu linnas, Soldina külas asuva Lennuvälja kinnistu ja lähiala detailplaneering. Detailplaneeringu eesmärk on kinnistu jagamine kaheks krundiks, ehitusõiguse määramine elamu ja selle abihoonete ehitamiseks, tehnovõrkudega varustamise kavandamine.
Olemasolev olukord  ja mõjutava keskkonna kirjeldus

Joonis 6. Vaade detailplaneeringu alale 13148 Narva-Arumäe tee T1 katastriüksusest

Joonis 7. Vaade detailplaneeringu alale 13148 Narva-Arumäe tee T1 katastriüksusest

Joonis 8. Planeeringuala ja lähiümbruse kitsendused

Joonis 9. Planeeringuala põllumassiivid.
Planeeringuala asub Narva-Jõesuu linna Soldina külas. Ala ei ole väga eristuvaid pinnavorme, kasvavad üksikud puud.
Pinnakattes levivad peamiselt õhuke paepealne muld ja gleistunud õhuke paepealne muld.
Ala ei ole kaetud maaparandussüsteemidega, kuid seal asuvad hetkel PRIA-s registreeritud kasutusel olevad põllumassiivid.
Eesti põhjavee kaitstuse kaardi andmetel jääb vaadeldav ala kaitsmata põhjaveega piirkonda. Planeeringualal esineb Kambriumi-Vendi Voronka põhjaveekogum ja Ordoviitsiumi–Kambriumi Virumaa põhjaveekogum Ida-Eesti vesikonnas.
Detailplaneeringu ala ei kattu looduskaitsealuste objektidega. Planeeringualast ligikaudu 430 m kaugusel asub kaitstav looduse üksikobjekt KLO4000967 „Suur rändrahn (Olgino rändrahn)”. Muud objektid 1 km raadiuses planeeringualast puuduvad.
Natura 2000 võrgustikku kuuluvaid alasid planeeringualal ega selle mõjualas ei esine. Lähim Natura 2000 ala jääb enam kui 3 km kaugusele – Struuga loodusala (EE0070128).

Maa-ameti kaardirakenduse andmetel maa-alal on märgitud pärandkultuuri objektid:  Hermamäe mõis (registreerimisnumber 851:MTH:002) ja Olgina (Soldino. Härmamäe) raadiotehniline väeosa (registreerimisnumber 514:OKU:003). Käesoleval ajal maa-alal ehitised puuduvad.
Kavandatava tegevusega eeldatavalt kaasnev mõju
Planeeritavate tegevuste keskkonnamõju jaguneb kaheks – ehitusaegne ja kasutusaegne mõju.

Kavandatava tegevuse realiseerimisel ala maastik muutub võrreldes olemasoleva olukorraga. Detailplaneeringu realiseerimine eeldab uute hoonete ning nende teenindava infrastruktuuri väljaehitamist. Ei saa välistada, et taimestik osaliselt hävineb seoses pinnasetöödega. 
Lisaks kaasnevad ehitamise perioodil lühiajalised (ajutiseiseloomuga) mõjud kuid ehitustööde mõju on pigem lokaalne, mõjuala piirdub ehitusplatsi ja selle vahetu ümbrusega. Tavapärane ehitusjäätmete teke on üldiselt iseloomulik tsiviilehitustegevusele. Üldine ehitusaegne töökorraldus ja jäätmekäitlus korraldatakse vastavalt heale ehitustavale ja vastavuses kehtivate normidega.
Kasutusaegne mõju energia (elekter, soojus, veevarustus) ei oma tegevuse iseloomu tõttu olulist negatiivset mõju. 
Liikluse mõju võib piirkonnas ala suurenevakasutusintensiivsuse tõttu veidi suureneda aga suurenemine ei ole märkimisväärne.
Detailplaneeringuga kavandatu elluviimise mõju suurus ja ruumiline ulatus ei ole suur ning piirdub enamike tegurite osas planeeringualaga.
Mõju Natura 2000 võrgustiku alale ja kaitstavatele loodusobjektidele ja -liikidele
Kavandatava tegevusega ei kaasne negatiivset mõju Natura 2000 võrgustikule kuna kavandatav tegevus ei ulatu planeeringualast oluliselt kaugemale. Lähim Natura 2000 ala, Struuga loodusala (RAH0000602), jääb planeeringualast u 3 km kaugusele ja kattub Narva jõega. Narva jõgi on selles piirkonnas inventeeritud Natura elupaigatüübina 3260 (jõed ja ojad). Kavandatava tegevusega ei kaasne negatiivset mõju looduskaitsealale kuna kavandatav tegevus ei ulatu planeeringualast oluliselt kaugemale.
Mõju kultuuriväärtustele

Maa-ameti kaardirakenduse andmetel maa-alal on märgitud pärandkultuuri objektid:  Hermamäe mõis (registreerimisnumber 851:MTH:002) ja Olgina (Soldino. Härmamäe) raadiotehniline väeosa (registreerimisnumber 514:OKU:003). Käesoleval ajal maa-alal ehitised puuduvad.

Pärandkultuuri objektid ei ole riikliku kaitse all, nende säilimine on eeskätt maaomanike endi kätes. Hoida saab seda, millest teatakse ja mida väärtustatakse. Olulist negatiivset mõju eeldatavalt ei kaasne.
Õnnetuste esinemise võimalikkus

Õnnetuste ja rikete esinemise võimalikkus on minimaalne ning mõju keskkonnale puudub. Ehitus- ja kasutusperioodil võivad esineda tavapärased ehitustehnilised riskid, liiklusõnnetused või lokaalsed avariid tehnovõrkudel. Nende riskide maandamine toimub ehitus- ja ohutusnõuete järgimise kaudu. Planeeringuga ei kaasne olulist õnnetusriski inimese tervisele ega keskkonnale.
Mõju sotsiaal-majanduslikele tingimustele, visuaalne mõju

Planeeringu elluviimine loob võimaluse uute elamukohtade rajamiseks kuni ligikaudu 120 elanikule. Sellega kaasneb piirkonna elamufondi suurenemine ning potentsiaalne elanike arvu kasv.

Arendus toetab Narva-Jõesuu linna arengudokumentides seatud eesmärke suurendada piirkonna atraktiivsust elukohana. Positiivse mõjuna võib käsitleda kinnisvara väärtuse suurenemist ning piirkonna infrastruktuuri arengut.

Visuaalselt muutub seni osaliselt hoonestamata või vähese kasutusega ala elamupiirkonnaks. Arvestades piirkonda iseloomustavat hajaasustuslikku ning elamuarenduslikku maakasutust, sobitub kavandatav hoonestus ümbritsevasse keskkonda. Mõju on lokaalne ning ei ole oluline.
Ehitusaegne mõju
Ehitustegevuse mõju on lüliajaline. Ehitustegevuse käigus tuleb jälgida kasutatava tehnika korrasolekut ning välistada lekked. Samuti on vajalik jälgida, et ehitusmaterjalide ladustamisel ei satuks pinnasesse ja sealt kaudu põhjavette kemikaale. Mõjud on lühiajalised, pöörduvad ning piirduvad peamiselt ehitusala ja selle vahetu ümbrusega. Nõuetekohase ehituskorralduse korral ei ole tegemist olulise keskkonnamõjuga.
Mõju mullastikule

Kavandatava tegevuse mõju mullastikule jääb ehitustegevusega kaasnevale alale. Olulist negatiivset mõju eeldatavalt ei kaasne.

Mõju temperatuurile, sademetele, tuulele

Oluline mõju kliimateguritele puudub. Kavandatav väikeelamuarendus ei oma sellist ulatust, mis võiks mõjutada piirkondlikku või kohalikku kliimat, sademete hulka või tuulerežiimi. Detailplaneeringu realiseerimisel tuleb arvestada kliimamuutustega ning kavandada kliimakindlad hooned. 
Valgus, soojus, kiirgus, lõhn

Lähtuvalt tegevuse iseloomust valguse, soojuse, lõhna ja kiirguse reostust kavandatava tegevusega ei kaasne.

Taristu rajamisega kaasnevad mõjud

Infrastruktuuri rajamisega ei kaasne eeldatavalt olulisi keskkonnamõjusid. Taristu rajamisega kaasnevad ehitusperioodil ajutised mõjud pinnasele, haljastusele, liiklusele ning lähiala elanikele. Valmimisel võimaldab taristu piirkonna funktsioneerimist ning parandab juurdepääsetavust.
Ehituskeeluvööndiga kaasnevad mõjud

Planeeritav ala ei asu ehituskeeluvööndis.

Mõju veerežiimile
Planeeringu järgi on kavandatud lokaalne veevarustus ja reoveekäitlus ning sademevee immutamine planeeringualal.

Planeeringuala paikneb kaitsmata põhjaveega alal, mistõttu tuleb ehitus- ja kasutustegevuse käigus pöörata tähelepanu põhjavee kaitsele.
Ehitusperioodil võivad kaasneda ajutised mõjud pinnasele seoses kaevetööde, ehitusmasinate liikumise ja materjalide ladustamisega. Nõuetekohaste ehitustehniliste ja keskkonnakaitseliste meetmete rakendamisel on võimalik vältida pinnase ja põhjavee reostust.
Kavandatava tegevuse elluviimisel ei ole eeldada ebasoodsat mõju põhja- ja pinnaveele, kuna planeeringualal ei kavandata potentsiaalselt ohtliku tegevust, millega võiks kaasneda pinnase- või veereostus.
Joogiveele tagatakse nõuetele vastav kvaliteet vajadusel puhastusseadmete abil. Tekkiv reovesi puhastatakse nõuetekohaselt, sellega ei kaasne reoveega olulist keskkonnamõju planeeritaval alal.
Planeeringuala lähiümbruses puuduvad olulised pinnaveekogud, millele kavandatav tegevus võiks otsest mõju avaldada. 
Võttes arvesse arenduse mahtu ja sademevee kohapealse käitlemise põhimõtet, ei ole ette näha olulist mõju piirkonna veerežiimile. Planeeringu koostamisel tuleb tagada, et planeeringulahendus ei põhjusta naaberkinnistute üleujutamise ega liigniiskuse ohtu.
Jäätmekäitlus

Detailplaneeringu realiseerimisel tuleb järkida jäätmekäitlusnõudeid ning nõuete täitmisel pole eeldada olulist keskkonnamõju. Ehitusperioodil tekivad peamiselt ehitus- ja lammutusjäätmed, pakendijäätmed ning pinnasejäägid. Kasutusperioodil tekivad tavapärased olmejäätmed. Jäätmete nõuetekohasel kogumisel ja üleandmisel vastavat tegevusluba omavatele ettevõtjatele ei ole ette näha olulist negatiivset mõju keskkonnale.
Müra ja vibratsioon

Olulist mürahäiringut ja vibratsiooni ei kaasne. Vähesel määral ja lühiajaliselt võib avaldada  mõju ehitusaegne müra.

Mõju välisõhu kvaliteedile

Ehitusperioodil võib ajutiselt suureneda tolmu ja heitgaaside sisaldus välisõhus ehitustehnika kasutamise tõttu. Mõju on lokaalne ja ajutine. Kasutusperioodil kaasneb elamupiirkonnale iseloomulik autoliiklusest tulenev vähene heitkoguste kasv. Planeeringuga ei kavandata tööstuslikke tegevusi ega muid olulisi saasteallikaid. Seetõttu ei ole oodata välisõhu kvaliteedi olulist halvenemist.
Mõju kliimale

Kavandatava ehitustegevusega kaasneb ehitusmaterjalide tootmine ja tarbimine, mille käigus emiteeritakse muuhulgas õhku kasvuhoonegaase. Arvestades tegevuse mahtu ei ole oodata sellest tingituna olulist mõju kliimamuutustele. Hoonete kasutusega kaasneb energia tarbimine nii kütte-, ventilatsiooni kui elektrilahendustes. Arvestades tegevuse mahtu ei ole oodata sellest tingituna olulist mõju kliimamuutustele.
Kumulatiivsed mõjud

Kumulatiivsed mõjud on inimtegevuse eri valdkondade mõjude kuhjumisest tingitud mõjud, mis võivad hakata keskkonda oluliselt mõjutama. Kuigi eraldi võttes võivad üksikud mõjud olla ebaolulised, võivad need aja jooksul ühest või mitmest allikast liituda ja põhjustada loodusressursside seisundi halvenemist. Planeeringuala läheduses on menetluses Raja, Kurvi ja Härmamäe tee maaüksuste detailplaneering ning kehtestatud Lennuvälja kinnistu ja lähiala detailplaneering. Arvestades planeeringute iseloomu, asukohta ning kavandatavate tegevuste mahtu, ei ole alust eeldada olulise negatiivse kumulatiivse keskkonnamõju tekkimist. Võimalikud mõjud avalduvad peamiselt liikluskoormuse suurenemise ja piirkonna järkjärgulise tiheneva asustuse kaudu, mis on hajaasustuse tüüpi elamuarenduse puhul tavapärased ning hallatavad.
Eeldatavalt olulist negatiivset kumulatiivset mõju detailplaneeringu kavandatu tegevusega ei kaasne. 
Piiriülene mõju
Piiriülene mõju puudub. Arvestades tegevuse väikest mahtu, iseloomu ja mõjuulatust, puudub tõenäosus olulise piiriülese keskkonnamõju tekkeks.
Detailplaneeringu raames tehtavad uuringud
Detailplaneeringu algatamise eelses staadiumis pole ettenähtud.

Leevendusmeetmed 

Detailplaneeringu koostamisel tuleb:

· järgida heale ehitustavale vastavat töökorraldust

· tagada nõuetekohane jäätmekäitlus
· tagada nõuetekohane joogivee kvaliteet

· tagada nõuetekohane reoveekäitlus
Muud nõuded
Detailplaneeringu koostamise raames on vajalik hinnata detailplaneeringu elluviimisega kaasnevaid asjakohaseid majanduslikke, kultuurilisi, sotsiaalseid ja looduskeskkonnale avalduvaid mõjusid. Täiendavate uuringute ja analüüside vajadus selgub detailplaneeringu koostamise käigus.

Detailplaneeringu realiseerimise korral pead arendaja tagama Narva-Jõesuu linna ja/või riigiomandis tänavate enne ehitustegevuse alustamise seisundi või parema ehk teede amortiseerumine ehitustegevuse tõttu on täielikult arendaja majanduslik vastutus ning Narva-Jõesuu Linnavalitsusele peab see olema kindlasti tagatud. 
Piirkonna pinnases võib esineda kõrge radooni sisaldus, mistõttu tuleb seletuskirjas seada leevendavad meetmed, ehitustegevuse kavandamisel tuleb läbi viia radoonitaseme mõõtmised või ehitada radoonikindlad hooned, et tagada ohutu radoonitase hoonetes. Projekteerimisel tuleb radooniohtu täiendavalt hinnata ning vajadusel kasutusele võtta ehituslikud meetmed radoonisisalduse vähendamiseks eluruumides.
Detailplaneeringu koostamisel tuleb arvestada kehtivaid seadusi ja norme.

Kokkuvõte
Kavandatava detailplaneeringu elluviimisega ei ole ette näha olulist negatiivset mõju keskkonnale, inimese tervisele ega kultuuriväärtustele. Planeeringualal ega selle vahetus läheduses ei paikne kaitsealuseid kultuurimälestisi. Kavandatav tegevus ei hõlma kõrgendatud keskkonnaohuga rajatisi ega tegevusi, mistõttu õnnetuste esinemise tõenäosus on väike. Planeeringu elluviimine avaldab pigem positiivset mõju piirkonna sotsiaal-majanduslikule arengule, luues uusi elamuvõimalusi ja toetades piirkonna asustuse arengut. Visuaalne mõju on lokaalne ning kavandatav hoonestus sobitub ümbritseva asustusstruktuuriga.

Ehitusaegsed mõjud, sealhulgas müra, vibratsioon, tolm ja liikluskoormuse suurenemine, on ajutised ning piirduvad peamiselt planeeringuala lähiümbrusega. Hoonete, teede ja tehnovõrkude rajamisega kaasneb lokaalset laadi mõju mullastikule ja pinnasele, kuid mõju ei ole märkimisväärne. Planeeringuga ei kaasne olulist mõju piirkonna kliimatingimustele, sealhulgas temperatuurile, sademetele ega tuulerežiimile. Samuti ei ole ette näha olulisi valgus-, soojus-, kiirgus- ega lõhnahäiringuid. Jäätmete käitlemine toimub kehtivate nõuete kohaselt ning oluline mõju välisõhu kvaliteedile puudub. Kavandatava tegevuse mõju on kohaliku iseloomuga ning piiriülene keskkonnamõju on välistatud. Kokkuvõttes on kõik tuvastatud mõjud väheolulised, ajutised või asjakohaste meetmetega leevendatavad.  
Käesoleva eelhinnangu alusel ei kaasne detailplaneeringu elluviimisega eeldatavalt olulist keskkonnamõju KeHJS § 33 tähenduses.

Eelhinnangu koostaja on seisukohal, et keskkonnamõju strateegilise hindamise algatamine ei ole vajalik.

